Gareth Ackerman: 'Tyd vir berade is verby' | Netwerk24
Gareth Ackerman: 'Tyd vir berade is verby'
Deur Hanlie Stadler 16 Oktober 2018 09:50
Die politiek van die afgelope paar jaar het 'n verwoestende uitwerking op die ekonomie gehad en Suid-Afrika moet daarna streef dat geen verdere skade aangerig word in die aanloop tot die verkiesing in 2019 nie.
Gareth Ackerman, voorsitter van Pick n Pay se direksie, het op sy toespraak met die bekendstelling van Pick n Pay se halfjaarsyfers gesê dis belangrik dat die sakesektor nie meer doekies omdraai nie, maar reguit praat oor wat die land nodig het, want "baie is op die spel".
Lees ook: Pick n Pay reik beste syfers in 5 jaar uit
Hy sê die gebrek aan werkgeleenthede vir miljoene jong Suid-Afrikaners is 'n ernstige krisis.
Gareth Ackerman, voorsitter van Pick n Pay se direksie.
"Saam of individueel moet ondernemings met gesag en oortuigend praat oor die openbare beleid wat ekonomiese groei aandryf."
Ackerman sê Suid-Afrika het dringend 'n sake- en beleggersvriendelike ekonomie, billike belasting, die daadwerklike bestryding van misdaad en weldeurdagte inisiatiewe vir jeugwerkskepping nodig.
"Geen verdere dinkskrums of berade gaan dit bereik nie. Ons moet nou optree. Saam.
"Sake se stem was vir te lank gedemp. Die waarheid is dat die ekonomie uit pad uit geloop het.
"Om ons land weer aan die werk te kry, sal almal van ons in die korporatiewe sektor ingestel moet wees op die ekonomiese, maatskaplike en omgewingsbehoeftes van ons land.
"Om Suid-Afrikaners aan die werk te kry – regstreeks of deur middel van hul voorraadkettings – moet die prioriteit van alle Suid-Afrikaanse maatskappye, klein of groot, wees."
Ackerman sê winkels is die belangrikste punte waar die 17,5 miljoen begunstigdes van staatstoelae hul geld onttrek.
Kleinhandelaars het enorme koste aangegaan sodat hulle uitbetalings van maatskaplike toelae in hul winkels kan doen, sonder dat daar enige vereiste is dat begunstigdes iets in hul winkels koop.
Misdaad by winkels op uitbetalingsdae het egter 'n "baie ernstige probleem geword".
Kleinhandelaars gebruik op die oomblik die Raad op Verbruikersgoedere, 'n bedryfsliggaam, om met die regering in gesprek te tree oor die probleem, en Ackerman sê hulle hoop om binnekort 'n oplossing te vind.
Meer oor: Pick N Pay | Gareth Ackerman | Werkberaad | Toelaes | Werkskepping | Kleinhandelaars | Sassa | Ekonomie | Kleinhandel